# Junije Palmotić

| Junije Palmotić |
| --- |
| Junije Palmotić |
| Biografske informacije |
| Rođenje | 7. novembra 1607.  (1607-11-07)  Dubrovnik |
| Smrt | 6. jula 1657. (dob: 49)  Dubrovnik |
| Državljanstvo | Dubrovčanin |
| Rodbina | Džore Palmotić i Ora Gradić |
| Opus |
| 1629–1653 |
| Znamenita djela |
| * *Pavlimir*
 |
| Inspiracija |
|
Od
* Vergilije, Ovidije
 |

**Junije Palmotić** (Dubrovnik, 1607. – 1657.) bio je dubrovački barokni književnik.

## Biografija

Rođen je u Dubrovniku 1607. godine od Džore Palmotića i Ore Gradić. U izvorima se spominje i pod imenima *Džono Palmotić* ili na italijaniziranim nazivom (sasvijem uobičajen u to doba) *Giunio Palmotta*.

Nakon studija filozofije i prava na talijanskim sveučilištima, afirmirao se kao odvjetnik u svom rodnom gradu, a ujedno je pisao i poeziju. Podrijetlom iz ugledne vlastelinske obitelji, obavljao je različite upravne dužnosti u rodnome gradu, bio je knez na Mljetu, u Konavlima i na Lastovu. Godine 1656. bio je izabran u Vijeće umoljenih. Isprva je pisao stihove i pjesme na latinskom jeziku, kao i pjesme “po narodnu” koje nisu sačuvane.

Posmrtno mu je Stjepan Gradić 1670., zauzimanjem piščeva brata Džore, objavio ep *Kristijadu*, prepjev istoimenoga latinskog spjeva Marca G. Vide, posvećen švedskoj kraljici Kristini, zagovarateljici katoličke obnove, pridodavši mu i iscrpan autorov životopis.

No Palmotić je ponajprije autor tragikomedija, uspješno uprizorivanih za njegova života pred Kneževim dvorom, o čemu se podatci nalaze u rukopisima drama, a što svjedoči o bogatoj kazališnoj djelatnosti dubrovačkoga baroka.

Izvodile su ih kazališne družine *Orlovi*, *Smeteni* i *Isprazni*, a sam je Palmotić u njihovoj izvedbi sugerirao niz scenskih efekata tipičnih za baroknu scensku fantastiku. Sve su napisane u stihu, u osmercima, a tematski se mogu podijeliti u tri kruga.

Klasični tematski krug obuhvaća drame *Došastje od Enee k Ankizu, njegovu ocu*, *Atalanta*, *Ipsipile*, *Andromeda*, *Elena ugrabljena*, *Akile*, *Natjecanje Ajača i Ulisa za oružje Akilovo* i *Lavinija.*

U pseudopovijesne tragikomedije panslavenske tematike ubrajaju se *Pavlimir*, *Danica*, *Captislava* i *Bisernica*, a *Armida* i *Alčina* nadahnute su talijanskim renesansnim epovima, Ariostovim *Bijesnim Orlandom* i Tassovim *Oslobođenim Jeruzalemom*. Služeći se iskustvima talijanske operne libretistike, Palmotić je u *Atalanti*, posljednjoj dubrovačkoj pastoralnoj drami, uprizorenoj 1629., godinu dana nakon Gundulićeve *Dubravke*, dramatizirao epizodu iz Ovidijevih *Prijetvorbi*. U *Pavlimiru*, prikazanome 1632., nadahnutom Orbinijevim *Kraljevstvom Slavena*, tj. *Ljetopisom popa Dukljanina*, prikazan je nastanak Dubrovnika, sa središnjom figurom navodnoga utemeljitelja Grada, Pavlimira. U toj se dramatizaciji dubrovačke političke doktrine glorificira postanak Dubrovnika i ističe opasnost od ugrožavanja njegove slobode.

Osim mnogobrojnih dramskih tekstova Palmotić je napisao i više lirskih djela. U mladosti je pisao pjesme nadahnute usmenoknjiževnim izričajem, koje nisu sačuvane. Sačuvan je epitalamij *Muza na piru*, neke prigodnice, panegirici te pobožni stihovi, među kojima se izdvajaju poeme o sv. Kuzmi i Damjanu, zaštitnicima Lastova, te Sveta Katarina od Siene. Sačuvana je i polemična burleskna poema *Gomnaida* (*Govnaida*), kojom je u sestinama žestoko napao određenoga dubrovačkog vlastelina.

## Značajnost

Palmotić je bio jedan od najboljih oblikovatelja pjesničkoga jezika 17. vijeka, u njegovu je dramskome djelu barokno hrvatsko kazalište dosegnulo vrhunac pa mu pripada mjesto u krugu velike trojice baroknih dubrovačkih književnika, s Gundulićem i Bunićem Vučićem.

Palmotić je najplodniji dramatičar starije hrvatske književnosti, za života je tiskao samo jednu latinsku prigodnicu, posvećenu isusovcu Giovanniju Bargioccu (1633).

Uz Vinka Pribojevića i Jurja Križanića bio je rani začetnik ideja slavenskog jedinstva.

## Djela

### Drame

* *Pavlimir* (1632)
* *Danica* (1644)
* *Ipsipile*
* *Captislava* (1652)
* *Armida*
* *Alčina* (1647)
* *Kolombo*
* *Bisernica* (1653)
* *Došastje od Enee k Ankizu, njegovu ocu*
* *Atalanta* (1629)
* *Andromeda*
* *Elena ugrabljena* (1640)
* *Akile* (1637)
* *Natjecanje Ajača i Ulisa za oružje Akilovo* (1639)
* *Lavinija* (1648)
* *Didona* (1646)
* *Glas*
* *Gosti grada Dubrovnika*

### Druga djela

* *Kristijada* – *Kristiade to jest život i djela Isukrstova* (ep)
* *O rijeko, kâ tvoreć...*
* *Muze na piru*
* *In obitu Michaelis Gradii epicedion Junii Palmottae*
* *Kraljici Kristini*
* *Sveta Katarina od Siene*
* *Gomniada* (invektiva)

## Povezano

* Književnost renesanse u Dalmaciji
* Dubrovačko plemstvo

## Vanjske veze

* *Kristiada*, izdanje 1853.
* *Gomniada*
* *Pavlimir*
* *In obitu Michaelis Gradii epicedion Junii Palmottae*
* *Kraljici Kristini*
* *O rieko, ka tvoreć'*
* *Muze na piru*

## Napomene

## Reference

## Bibliografija

* „Palmotić, Junije”. *Hrvatska enciklopedija*. Zagreb: Leksikografski zavod Miroslav Krleža. Pristupljeno 3. 5. 2024.
* Dragić, Marko (2006). *Književnost katoličke obnove i prvoga prosvjetiteljstva (hrvatska barokna književnost)*. Split: Filozofski fakultet Sveučilišta u Splitu. ISBN 978-953-7395-02-5. Arhivirano iz originala na datum 2011-12-18.
* (`it`) Appendini, Francesco M. (1803). *Notizie istorico-critiche sulle antichità, storia e letteratura de' Ragusei: divise in due tomi e dedicate all'eccelso Senato della Republica di Ragusa*. Martecchini. str. 235–.
* Bogišić, Rafo, ur. (1995). „Ljetopis Junija Palmotića”. *Junije Palmotić, Izabrana djela*. Stoljeća hrvatske književnosti. Zagreb: Matica hrvatska. str. 33–41.
* „Palmotić, Junije”. *Hrvatska enciklopedija*. Zagreb: Leksikografski zavod Miroslav Krleža. Pristupljeno 3. 5. 2024.
* Brković, Ivana (2021). „Sveta ljubav svete Katarine u mističnom spjeu Junija Palmotića”. *Anali Dubrovnik* **59**: 115-136. Pristupljeno 3. 5. 2024.
* Mrdeža Antonina, Divna (1993). „Slavenske teme prema klasičnima u melodramskim tekstovima Junija Palmotića”. *Croatica: časopis za hrvatski jezik, književnost i kulturu* **23-24**: 217–228. Pristupljeno 3. 5. 2024.